**Eskatologi hos Martin Luther**

*Luther var ikke så vild med Johannes’ Åbenbaring, men han brugte den ikke desto mindre i sin kamp mod den katolske kirke. Således bliver Antikrist (Åb. 13) til paven og ”den babyloniske skøge” (Åb. 17) til den romersk-katolske kirke. Luther forventede, at dommedag ville indtræffe i hans egen levetid. Nedenfor er plukket et par af Luthers udtalelser om dommedag:*

***WA 17 I. 220 (Kirkepostillen, 1525)***

De rette kristne skulle (=skal) ikke frygte for døden, men længes efter den af hele hjertet. For så længe de lever i denne jammerdal, har de kun lidt fred og ro. Snart plages de af den ene, snart af den anden ulykke. I tillæg til dette kommer at verden er deres bitre fjende, den hader og forfølger dem på forfærdelig vis. De bliver også anfægtet af deres eget kød. Desuden lader heller ikke Djævelen dem i fred, men holder synderne foran øjnene på dem, forstørrer synderne og indgiver dem giftige, onde tanker, så de bliver triste og tungsindige og frygter for døden og Guds dom. De bliver aldrig fri for denne nød så længe dette liv varer. Men på den sidste dag skal alt dette ophøre, og de vil blive forløst fra alt ondt. Derfor kalder Skriften den dag forløsningens dag, osv. Derfor skal vi ikke frygte, men heller glæde os til denne salige og glade fremtidsdag, når vor Herre Jesus Kristus vil blive åbenbaret.

***WA 10 I 2, 111 (Kirkepostillen, 1522)***

Et hjerte som i sandhed gerne vil blive fri fra synden, glæder sig til den sidste dag, som vil opfylde dets ønske. Men hvis det ikke glæder sig, findes der ikke nogen virkelig længsel efter at blive fri fra synden. Derfor må vi frem for alle ting aflægge denne frygt og rædsel for fremtiden og gøre os flid med alvorlig at ville blive fri fra synden. Når det er gjort, kan vi ikke bare trygt vente på dagen, men også bede med fuld længsel og glæde og sige: ”Komme dit rige; ske din vilje!”

***WA 14, 72 (2 Peters Brev udlagt, 1523)***

Vi skal være beredt på dommedag og håbe på den med glæde ... fordi den forløser os fra synden, døden og Helvede.

***WA 10 I 2, 94 (Kirkepostillen, 1522)***

Når mennesker allerivrigst tragter efter timeligt gods og tror at dommedag ikke kommer foreløbigt, vil de pludselig stå for Guds domstol.

[Sakset d. 28.9.2020 fra <http://www.lutherdansk.dk/1%20Luther-leksikon%2030-09.04/index1.htm>]